12 สรุปฐานะทางการเงิน

สรุปงบการเงินเฉพาะของบริษัท และ งบการเงินของบริษัทและบริษัทย่อย

[]

ตารางแสดงอัตราส่วนทางการเงิน

[]

คำอธิบายและการวิเคราะห์ฐานะทางการเงินและผลการดำเนินงาน

  ( ก ) ผลการดำเนินงาน

  ภาพรวมของผลการดำเนินงานที่ผ่านมา

ปี 2548 เป็นปีที่การแข่งขันในอุตสาหกรรมการบริหารการจัดงาน(Event Management)
ทวีความรุนแรงมากขึ้น ทั้งนี้เนื่องจากเกิดการชะลอตัวของการจัดกิจกรรมทางการตลาดในช่วงต้นปี
2548
อันเนื่องมาจากผลกระทบจากเหตุการณ์ธรณีพิบัติภัยในแถบจังหวัดชายฝั่งอันดามันของประเทศไทย
ทำให้ยอดขายของบริษัทต่างๆในอุตสาหกรรมการบริหารจัดงาน
ไม่เป็นไปตามเป้าหมายที่คาดการณ์ไว้ บริษัทต่างๆจึงเร่งสร้างยอดขายซึ่งทำให้การแข่งขันรุนแรงขึ้น
นอกจากนี้ความผันผวนของราคาน้ำมันในปี 2548
ก็ส่งผลกระทบต่ออุตสาหกรรมการบริหารการจัดงานเช่นกัน
โดยลูกค้าจะเพิ่มความระมัดระวังในการใช้จ่ายเงินในการจัดกิจกรรมทางการตลาดมากขึ้น

จากภาวะการแข่งขันที่รุนแรง
บริษัทจึงได้มีนโยบายในการสร้างความมั่นคงทางรายได้ด้วยกลยุทธ์การเป็นเจ้าของอีเวนท์ของตนเอง(Event
Owner) และนโยบายการเพิ่มประสิทธิภาพในการจัดกิจกรรมต่างๆให้แก่ลูกค้า โดยในปี 2548
ที่ผ่านมาบริษัทได้จัดตั้งบริษัทย่อยเพิ่มขึ้นอีก 2 บริษัท ได้แก่บริษัท ซี-เม็กซ์ เอ็กซิบิชั่น จำกัด และ
บริษัท ซีเอ็มโอ-เคดับเบิ้ลยูซีพี จำกัด ซึ่งบริษัทถือหุ้นในสัดส่วนร้อยละ 90 และ ร้อยละ 49.96
ตามลำดับ

รายได้

ในปี 2548 กลุ่มบริษัทมีรายได้จากการให้บริการรวมทั้งสิ้น 557 ล้านบาท เพิ่มขึ้น 27 ล้านบาท
หรือเท่ากับร้อยละ 5 เมื่อเทียบกับปี 2547 ซึ่งมีรายได้จากการให้บริการรวม 530 ล้านบาท
โดยรายได้หลักของกลุ่มบริษัทมาจากการบริหารจัดงานซึ่งคิดเป็นเงินทั้งสิ้น 451 ล้านบาท
หรือคิดเป็นร้อยละ 81 ของรายได้จากการให้บริการทั้งหมดของกลุ่มบริษัท โดยเพิ่มขึ้น 17 ล้านบาท
หรือเท่ากับร้อยละ 4 เมื่อเทียบกับปี 2547 ที่มีรายได้จากการบริหารจัดงาน 434 ล้านบาท
ซึ่งสาเหตุที่รายได้จากการบริการเพิ่มขึ้นเพียงเล็กน้อย
ก็เนื่องจากผลกระทบจากเหตุการณ์ธรณีพิบัติภัย และ
ผลกระทบจากความผันผวนของราคาน้ำมันดังที่ได้กล่าวไว้ข้างต้น

สำหรับรายได้รวมนั้น ในปี2548 กลุ่มบริษัทมีรายได้รวม 561 ล้านบาท เพิ่มขึ้น 27
ล้านบาทหรือเท่ากับร้อยละ 5 เมื่อเทียบกับปี 2547 ซึ่งมีรายได้รวม 534 ล้านบาท

ต้นทุนการให้บริการ

กลุ่มบริษัทมีต้นทุนการให้บริการในปี 2548 เป็นเงิน 426 ล้านบาท เพิ่มขึ้น 55
ล้านบาทหรือเท่ากับร้อยละ 15 เมื่อเทียบกับปี 2547 ที่มีต้นทุนการให้บริการ 371 ล้านบาท
ซึ่งการที่ต้นทุนการให้บริการมีอัตราการเพิ่มขึ้นสูงกว่าอัตราการเพิ่มของยอดขาย เนื่องจาก

-   การจัดงาน ICT EXPO 2005 ซึ่งเป็นงานที่มีมูลค่าสูงสุดในปี 2548 เป็นงานประเภท EXPO
    ซึ่งจะมีต้นทุนในการจัดงานสูงกว่าการจัดกิจกรรมตามปกติ

-   การจัดกิจกรรมของกลุ่มลูกค้าราชการในปี 2548
    มีต้นทุนสูงขึ้นเนื่องจากการเพิ่มขึ้นของต้นทุนที่นอกเหนือจากต้นทุนที่บริษัทประมาณการไว้

-   การเพิ่มบุคลากรเพื่อขยายกำลังการผลิตรองรับแผนงานในอนาคตทำให้ต้นทุนการให้บริการในส่วนของค่าใช้จ่ายที่เกี่ยวกับพนักงานฝ่ายผลิตเพิ่มสูงขึ้น

-   การเพิ่มขึ้นของค่าเสื่อมราคาจากการลงทุนในอุปกรณ์ดำเนินงานเพิ่มเติมเพื่อรักษาความเป็นผู้นำในด้านศูนย์รวมอุปกรณ์

ค่าใช้จ่ายในการขายและบริหาร

ในปี 2548 กลุ่มบริษัทมีค่าใช้จ่ายในการขายและบริหาร 92 ล้านบาท เพิ่มขึ้น 17 ล้านบาท
หรือเท่ากับร้อยละ 23 เมื่อเทียบกับปี 2547 ที่มีค่าใช้จ่ายในการขายและบริหาร 75 ล้านบาท
เนื่องจาก

-   การเพิ่มขึ้นของค่าใช้จ่ายเกี่ยวกับพนักงานในส่วนของหน่วยงานสนับสนุนตามแผนการขยายกำลังการผลิตเพื่อรองรับแผนงานในอนาคต

-   การเพิ่มการประชาสัมพันธ์เพื่อสร้างการรับรู้ไปยังกลุ่มลูกค้าเป้าหมาย
    และเพื่อประโยชน์ในการสร้างโอกาสทางธุรกิจ

กำไรสุทธิ

กลุ่มบริษัทมีกำไรสุทธิในรอบปี 2548 เป็นเงิน 30 ล้านบาท ลดลง 28 ล้านบาท หรือคิดเป็นร้อยละ
48 เมื่อเทียบกับปี 2547 ที่มีกำไรสุทธิ 58 ล้านบาท
ซึ่งสาเหตุที่กำไรสุทธิของกลุ่มบริษัทลดลงเป็นผลจากสาเหตุที่ได้กล่าวไว้ข้างต้น

  ( ข ) ฐานะทางการเงิน

สินทรัพย์

ณ วันที่ 31 ธันวาคม 2548 กลุ่มบริษัทมีสินทรัพย์รวมทั้งสิ้น 399 ล้านบาท
แบ่งเป็นสินทรัพย์หมุนเวียน 180 ล้านบาท และ สินทรัพย์ไม่หมุนเวียน 219 ล้านบาท
หรือคิดเป็นอัตราส่วนร้อยละ 45 และ ร้อยละ 55 ของสินทรัพย์รวมตามลำดับ
โดยสินทรัพย์รวมลดลง 50 ล้านบาท หรือคิดเป็นร้อยละ 11 เมื่อเทียบกับสินทรัพย์รวม ณ วันที่ 31
ธันวาคม 2547 ซึ่งมียอดสินทรัพย์รวม 449 ล้านบาท

การลดลงของสินทรัพย์เนื่องมาจากการลดลงของสินทรัพย์หมุนเวียน ในส่วนของลูกหนี้การค้า
ซึ่งลดจาก 184 ล้านบาทในปี 2547 มาเป็น 128 ล้านบาทในปี 2548
โดยเป็นผลจากการที่ยอดขายในช่วงปลายปี 2548 มีจำนวนน้อยกว่าช่วงปลายปี 2547

หนี้สิน

ณ วันที่ 31 ธันวาคม 2548 กลุ่มบริษัทมีหนี้สินทั้งสิ้น 106 ล้านบาท แบ่งเป็นหนี้สินหมุนเวียน 98
ล้านบาท และ หนี้สินไม่หมุนเวียน 8 ล้านบาท หรือคิดเป็นอัตราส่วนร้อยละ 92 และ ร้อยละ 8
ของหนี้สินรวมตามลำดับ โดยหนี้สินรวมของกลุ่มบริษัทลดลง 49 ล้านบาท หรือคิดเป็นร้อยละ 31
เมื่อเทียบกับหนี้สินรวม ณ วันที่ 31 ธันวาคม 2547 ซึ่งมียอดหนี้สินรวม 155 ล้านบาท

การลดลงของหนี้สินเป็นผลจากการลดลงของเงินกู้ยืมระยะยาว
และการลดลงของเจ้าหนี้การค้าที่ลดลงตามยอดขายในช่วงปลายปี 2548
ที่มียอดขายน้อยกว่าช่วงปลายปี 2547

ส่วนของผู้ถือหุ้น

ณ วันที่ 31 ธันวาคม 2548 กลุ่มบริษัทมีส่วนของผู้ถือหุ้นทั้งสิ้น 293 ล้านบาท
ใกล้เคียงกับส่วนของผู้ถือหุ้น ณ วันที่ 31 ธันวาคม 2547 ซึ่งมีจำนวนเงินทั้งสิ้น 294 ล้านบาท

สภาพคล่อง

ในปี 2548 กลุ่มบริษัท มีกระแสเงินสดจากกิจกรรมต่างๆ ดังนี้

-   กระแสเงินสดสุทธิรับจากกิจกรรมดำเนินงาน 81 ล้านบาท
    ซึ่งมีที่มาจากการลดลงของลูกหนี้การค้า

-   กระแสเงินสดสุทธิใช้ไปในกิจกรรมลงทุน 34 ล้านบาท
    ซึ่งส่วนใหญ่เป็นการลงทุนเพิ่มเติมในสินทรัพย์ถาวร-อุปกรณ์ดำเนินงาน

-   กระแสเงินสดสุทธิใช้ไปในกิจกรรมจัดหาเงิน 48 ล้านบาท
    ซึ่งส่วนใหญ่เป็นการจ่ายเงินปันผลให้แก่ผู้ถือหุ้น การชำระคืนเงินกู้ยืมให้แก่สถาบันการเงิน
    และการชำระหนี้ตามสัญญาเช่าทางการเงิน

โครงสร้างเงินทุน

อัตราส่วนหนี้สินต่อส่วนของผู้ถือหุ้นของกลุ่มบริษัท ณ วันที่ 31 ธันวาคม 2548 เท่ากับ 0.36 เท่า
ลดลงจากปี 2547 ซึ่งมีอัตราส่วนหนี้สินต่อส่วนของผู้ถือหุ้น เท่ากับ 0.53 เท่า
การที่อัตราส่วนหนี้สินต่อส่วนของผู้ถือหุ้นของกลุ่มบริษัทลดลงเนื่องจากการลดลงของเจ้าหนี้การค้าและค่าใช้จ่าย
รวมทั้งการที่บริษัทสามารถชำระคืนเงินกู้ยืมระยะยาวได้หมดสิ้น